Talvi 2010 – 2011 Lehtisaaressa

Teksti ja kuvat Lippe Santapukki

29.11.2010

Tasan kaksi viikkoa sitten ajoin upeassa kesäkelissä Lauttasaareen kauppaan. Keli oli peilityyni ja ilma lämmin. Seuraava viikonvaihde olikin jo aika kamala. Tuulet kääntyivät koilliseen ja lunta tuprutti. Tuuli oli paikoin jo myrskylukemissa.

Vein lauantaina 20.11 Johanneksen kamalassa itätuulessa ja lumipyryssä Furuholmiin. Johannes oli lähdössä vuosittaiselle talvilomalleen Madeiralle. Tapasin Heikin samana päivänä joka oli laittamassa palstaa talvikuntoon ja aikoi nostaa Busterinsa. Samoin lähtivät Anita, Ghita ja Esko tuolloin lauantaina. Esko hinasi Busterinsa trailerilla Tammisaareen mökilleen ja Anitan Busteri haettiin Telvalle. Sitten vein Avan sunnuntaina Sävasundiin. Siellä oli tuolloin Tuija ja hänen avomiehensä joka tappeli jäätyneen koneensa kanssa laiturilla, mutta sai Busterin vielä kulkemaan. Sitten alkoi saaristo autioitua.

Vedin molemmat veneeni ylös maanantaina kun katselin ennusteita, että pelkkää hyytävää pakkasta oli luvassa. Jo maanantaina oli työlästä saada veneet suojan puolelle Fladanin edustalta. Tuuli osui juuri siihen lahteen ja alkoi jäätää veneitä. Koneista ei vesi lähtenyt kiertämään pitkään aikaan mutta lopulta sain ne liikkeelle. Tuija ajoi vielä maanantaina, mutta sen jälkeen taisi Busteri hyytyä pahemman kerran Sävasundiin.

Molemmat Tuijan veneet ovat jäätyneet Lehtisaaren puolelle laituriin, yksi uusi Silver ja lasikuituvene. Sain eilen kuvan Gunnarilta, jossa Tuijan Busteri on jäätyneenä Sävasundin laituriin. Harmillista!
Sumpparin lahti on jäässä Ghitan rantaan asti ja toiselta puolelta myös. Fladanin lahti on jäässä Ison Lehtisaaren laiturin tienoille. Muuten meri on täysin auki. Kaikki mantereen puolen rannat ovat jäätyneet, siis Sävasund ja Furuholm.

7.12.2010
Pahus, kaikki irtojäät ja sohjo on taas yön aikana jumiutunut Sävasundin ja Lehtisaaren välille. Illalla tuuli kaakosta ja tuuli painoi jäät tänne. Lumi jäätyy nyt sohjoksi jään päälle.
Avasin postin ja jo eilen mietin, että miltähän siellä nyt näyttää Sävasundin puolella. Kiikaroin pohjoiskärjestä Lehtisaarta ja päättelin, että taitaa laituri pian olla vapaana. Lumipyry esti tarkat havainnot.

Sunnuntaina jäät lähtivät Sävasundin ja Lehtisaarten väliltä 

Kova lounaistuuli painoi jäät Lauttasaaren rannoille ja Sävasundin väli lainehti illalla jäistä täysin vapaana. 

Näin jopa hylkeen jäälautalla (kuvassa oleva musta möykky). Yritin päästä lähemmäksi sitä, mutta hylje sukelsi ja ui kauemmaksi toiselle jäälautalle. Eilen pyrytti, niin ettei nähnyt oikeastaan mitään. Lumi on jo todellinen riesa, täällä varmaan 60-70 senttiä, koska lumi on pyryttänyt mereltä. Ihan toivotonta! Sumpparin lahdelta lähtivät jäät ja Fladanin laituri on jo vapaa jäistä. Tuijan veneet ovat yhä jumissa laiturilla. Hän ei uskonut, että meri jäätyisi niin pian. Hän ja Rainer yrittävät tulla Lehtisaareen hakemaan tavaroitaan ja kiskomaan veneitä maihin. Minä taas hinkuisin välillä mantereen puolelle. 
Haluaisin käydä kaupassa. Enpä minäkään uskonut juuttuvani tähän aikaan jo Lehtisaareen. Tämä taisi olla taas uusi opetus meikäläiselle. Nyt lähden rämpimään kinoksiin ja kiikaroimaan miltä näyttää.

9.12.2010

Veli-Matti pörräsi perheineen Grötholmeniin eilen ilmatyynyaluksellaan. Täällä kelirikko jatkuu, meri on täynnä paksua lumisohjoa ja irtonaisia jäälauttoja. En uskaltanut millään veneellä lähteä sinne sekaan, joten nyt alan jo luovuttaa. Veli-Matti lupasi heittää iltapäivällä meikäläisen Sävasundiin, jos vain se ilmatyynyvempain toimii. Eilen se oli jotenkin nikotellut. Sävasundissa odottaa räjähtänyt postilaatikko ja kolmen viikon posti. En tiedä, koska palaan saareen. Odottelen varmaan parempia kelejä ja jäitä.
1.1.2011
Toivotan Hyvää Uutta Vuotta myös sinne mantereelle!

Lähdin 15.12 Veli-Matin kanssa saaresta pois. Silloin oli itäpuoli Miessaareen asti ihan auki, samoin Grötholmenin takaa länteen. Ollessani Lauttasaaressa oli Vattuniemen kärki vielä 26.12 ihan auki tänne Lehtisaareen ja Käärmeluodoille. Tuuli oli aina niin voimakas, että se puhalsi jäät kauas ulapalle.

Kävelin päivittäin Vattuniemen kärjen ympäri ja ihailin sulaa merta. Nyt siinä on parin - kolmen päivän jää tänne. Vaarallista sinänsä, koska tottumaton ei osaa varoa jäätä, kun siinä on paksu lumi päällä. Jää on todella eri aikaan jäätynyttä ja eri paksuista.
Gunnar soitti torstaina, että joku ajoi mönkijällä Furuholmiin. No, en kyllä vielä mönkijällä jäällä liikkuisi, sillä Sävasundin, Furuholmenin ja Lehtisaaren välikin on hyvin eri paksuista. Väli on pitkään ollut keskeltä sulana ja pysyy heikompana koko talven. Jäähän tulee helposti leveitä railoja.

No, jos kerran mönkijällä pääsi, päätin siirtyä Pikselin kanssa jalkapatikassa takaisin saareen. Pelkään aina, että joku jättikoira puree koirani kahtia siellä Lauttasaaren poluilla. Tulin taksilla pelastuspuvussa Sävasundiin. Raahasin kaksi pulkkaa perässäni, sillä ruoka alkoi jo kelirikon aina vain jatkuessa käydä vähiin. Raahasin siis täydennystä. Pikseli parka oli pulassa, kun lunta oli niin paljon jäällä. Sitten se keksi mönkijän jäljet ja juoksi innoissaan aina Grötholmeniin asti. Olin aivan kauhuissani ja karjuin ääneni käheäksi. Lopulta koira huomasi, että en tullutkaan perässä ja lähti Lehtisaarten rantoja pitkin Fladanin suuntaan.

Jäällä ei ollut niin paksulti lunta kuin viime vuonna. Fladanin ranta oli sitten vielä kamalampi kuin osasin odottaa. Hanki oli puolitoista metriä ja puuterilunta, johon upposi heti. Olin varautunut lumikengillä ja laitoin ne Fladanilla jalkaani. Ne vähän auttoivat, mutta kyllä niilläkin vajosi syvälle. Sitten Pikseli vajosi ja ulisi surkeana jostain hankien uumenista. Pelkäsin, että se tukehtuu ja kiirehdin etsimään sen. Kaivoin sen ylös ja heitin ruokatavarat hankeen, laitoin koiran kassiin ja vedin mökille. Laitoin takkaan tulen, Pikselin peitin sänkyyni ja laitoin sähköpatjan sitä lämmittämään. Loppupäivän koirani viihtyi sängyssäni paksujen vällyjen alla. Nyt taas pyryttää ja tuulee tähän. Ulkoilu jäänee tänään vähiin. Nyt alan kuuntelemaan Wienin iki-ihanaa uuden vuoden konserttia.

11.1.2011

Eilinen kova lounaistuuli pumppasi kaikki sisälahdet täyteen vettä. Jää alkoi haurastua veden alla ja sai valita tarkkaan, mistä kahlaa yli. Merenhenkäys, paattikin jo melkein pääsisi vesille!
Näin eilen peuroja, niitä on ainakin kaksi, mutta jälkien perusteella, niitä lienee enemmän. Osa jäljistä on suurempia ja osa pienempiä. Peurojen lempipaikka on yhä Eivorin ja Jattan pihapiirit. Niissä peurat ovat kuopineet mustikanvarpuja ja ruohoa. Peuroilla on ihmeellinen kyky löytää kaikki jalostetut puut ja pensaat. Huomasin, että Petrin puskat on parturoitu, samoin Pekan omenapuut on muotoiltu. 

Laivaväylä näyttää olevan pelkkää jääsohjoa. Sunnuntaina Merivartiosto puski ihan Sumpparin takaa pitkin rantaväylää Helsinkiin päin. Kuului vain rahinaa ja alus eteni vauhdilla.

Yritän rantautua vaihteeksi mantereen puolelle, kunhan jää vähän hyytyy uudestaan, että pääsen suosiolla yli. 

Nyt on liian sohjoista sohjoa, että viitsisin lähteä. Tirrevetin luona ovat jäät jo lähteneet ja aina vain lähtee lisää. Viikonloppuna lienee taas pakkasta ja varmaan itätuuli, joten tuskin kovin kauaa meri pysyy auki. Lokkeja tuli sulan mukana. Tänään näin jopa koppakuoriaisen ryömivän polulla kohmeisin jaloin. Siirsin otuksen puun juurelle ja peitin sen havuilla ja kaarnalla. Kevättä pukkaa!

17.1.2011

Lähdin koiran kanssa tiistaina yli jääkannaksen. Keli oli kamala, tuuli 14-16 m lounaasta ja vettä vihmoi jäätävänä tihkuna. Puolivälissä aloin jo huolestua jään kurjasta kunnosta. Jää oli vetistä ja sohjoista ja jalat upposivat välillä pelottavan syvälle. Jää oli mustaa paikoin ja mietin, että onkohan se edes jäätä. Vai onko se pelkkää sohjoa? 
Päätin kääntyä takaisin Lehtisaareen. Minä käännyin, mutta koira kiskoi 10 kilon voimalla Sävasundiin päin. Pari kertaa käänsin koiran kuonon saareen päin, mutta sitten luovutin. Pikseli kääntyi aina mantereen suuntaan ja pulkkani pyöri holtittomasti tuulessa. Yritin kantaa koiraa, mutta se oli painava. Ei auttanut muu kuin varovasti kierrellen rämpiä kohti Sävasundia. Kyllä olin huojentunut kun pääsin laiturille. Riisuin pelastuspuvun ja käärin lumikengät isoon säkkiin ja jätin ne piiloon pulkan ja sauvojen kanssa odottamaan paluuta.

Odotin kovia pakkasia, joka tuli sitten perjantain/lauantain välisenä yönä. Jää kovettui korpuksi ja lähdin Avan kanssa lauantaina saareen. Lauantai oli hieno kirkas päivä. Oli jopa melko tyyni eikä kova pakkanen tuntunut kylmältä. Jäät olivat lähteneet viikon loppupuolella, Gåsgrundetin, Knapperskärin ja Kytöseen asti. Ihanan sininen meri aukesi Sumpparin takaa! Jäät lähtivät myös Sumpparin itäpuolelta aina Kuiva Lehtisaaren lähelle ja Rysäkarille. Nyt siinä on kahden yön jää ja lunta päällä, tosi petollista sille joka ei osaa varoa.
[image: image7.jpg]


20.1.2011

Todella helposti uusi viime viikonlopun jää meni hajalle. Nyt jäät ovat rikki ja hitaasti liikkuvat koillistuulessa ulospäin. Eipä edes tuule kovaa, joten aika ihme juttu. Samoin se uusi jää on hajalla Sumpparista Gåsgrundetin ja Knapperskärin luona ja siitä ulos.

Anders käväisi tänään ensimmäisen kerran ilmatyynyaluksellaan ja toi samalla minulle ruokaa, lähinnä juomista. Kaivovesi maistuu suolaiselta ja sen vesipisteen vesi on yhtä pahaa, eikä siinä vesipisteen kaivonrenkaassa ole sitä avainta enää. Missä lie, vai onko se suljettu? No, en varmaan kuitenkaan sitä käyttäisi. Keittelen kaivovettäni. Taas kevään tuulahdus, nyt löysin karvaisen perhosentoukan hangelta ja taas kiikutin otuksen pihlajan juurelle kevättä odottelemaan.

[image: image8.jpg]


25.1.2011

Peurat ovat Ison Lehtisaaren ja Gåsgrundetin välisellä kaistaleella. Näin peuroja kuusi, kuvassa neljä yksilöä. Mikä ihmeellinen peurabuumi on menossa? Pian kuvan jälkeen peurat pomppivat metsään. Välillä mietin, että olen kuin entisten aikojen intiaani jossain Kanadan suurilla järvillä, jossa peurat vaeltavat ja ympärillä villi erämaa. Lumikengillä pääsee aika hiljaa hiippailemaan, ilman että eläimet heti huomaavat. Paras keino liikkua onkin kunnon huopavuorisaappaat, joihin kiinnitin isot lumikengät. 

Jäät ovat yhä melkoista moskaa ja sohjoa, ainakin se uusi jää Sumpparin itä/länsipuolella. Kannas Sävasundiin on paikoin tuplajäätä ja rannoilla vettä. Keli oli tosi kurja.
Viikonloppuna Tuija ja hänen avomiehensä tulivat saareen ja yrittivät irrottaa jäätynyttä venettään, mutta eivät onnistuneet. Muita mökkiläisiä ei näkynyt.

31.1.2011
Viikonlopun kovat tuulet rikkoivat kaikki ulommat jäät ja sunnuntain luodetuuli puhalsi jäälautat pois. 

Varmaan jossain Tallinnan rannoilla on nyt kaikki Suomenlahden ajojäät. Mutta vielä on talvea jäljellä pari kuukautta, että kyllä tänne pakkaa jäätä jossain vaiheessa taas uudestaan. On mukavaa välillä ihailla avonaista merta ja vaahtopäitä. Tuuli oli 19-20 m puuskissa ainakin sunnuntaina. Itäpuolen jäänraja on Pienen Lehtisaaren ja Östergrundetin luota lähelle Miessaarta, Haraholmenia ja Ådholmenia.

Koko Sumpparin lahti on auki. Gåsgrundetin länsipuolelta lähti tosi paljon jäätä. Jäänraja alkoi olla taas Alskärin luona ja Uffe voi ihailla merta huvilan terassiltaan. Jäät painuivat ulos Rövaren ja lähelle Herrön itä/pohjoiskärkeä. Koko ulkomeri oli täysin auki Porkkalan suuntaan. Lauantaina Urho paineli täyttä vauhtia Sumpparin ohi ulos merelle Kytöön suuntaan, jossain tarvitaan nyt murtajaa.
Tosi nopeasti on tänään jäät lohkeillut Lehtisaaren ja mantereen väliltä. Kävin äsken katsomassa kalliolla ja todella yllätyin. Jäät ovat lähteneet jo Vasikkasaaresta Träskholmeniin ja kohta Bodön kärkikin on uhattuna. Huoltoreittini Sävasundiin alkaa olla vaarassa, toivottavasti se nyt pysyy.
1.2.2011

Yön aikana jääkannas mureni lisää, aika paljonkin. Jäät lohkesivat Pienen Lehtisaaren pohjoisrannasta aina Bodökobbenille asti. Bodön luotojen edustalla näkyy sinisiä railoja, eli jää on rikki myös siellä. Nyt näkyy hyvin, kun aurinko paistaa ja sininen meri loistaa valkoisen jään välistä. Toisaalta länsipuolen jäät ovat vielä melko tukevasti kiinni Kopplojen suunnalla, joten yhä toivo elää, että loppu jääkannaksesta jää paikoilleen. Viikonlopuksi on tulossa pakkasia ja idänpuoleisia tuulia, ne jos mitkä hitsaavat jäät paikoilleen.
4.2.2011
Joku "jääkeiju" on taas lohkoillut jäitä oikein urakalla yön aikana! Jään raja on länsipuolella saaristoa jo Iso Grötholmenin takaa Alskäriin, Tvihjälpiin ja siitä rantaan
Hamnkopplanin itäpuolelle. Toissapäivänä saarelainen vielä

poltteli jotain risuja jäällä, mutta nyt on siinäkin jo meri auki.

Ison Lehtisaaren kärjessä oleva länsireimari on vielä juuri ja juuri jään ympäröimä, mutta se karikko on rikki ja merivettä loiskuaa jäälauttojen rakosista. Varmaan jääkannaksen paksuus hupenee nopeasti, koska jää sulaa nyt altapäin. Siinä näyttää olevan kova virta jään alla ja jäljellä oleva kannas nousee ja laskee aallokon tavoin. Rannoilla jäät ovat rikki paikoin ja ainakin irti rannoilta.

Ison Lehtisaaren pohjoisrannasta alkaa jäät lohkeilla jo laivalaiturille ja Fladanin lahdelle asti. Vesi oli yöllä 30 senttiä plussalla - ja se jos mikä irrotti tehokkaasti rannoilta jäät. Veli-Matti olisi mielellään hurauttanut korjatulla mönkijällään Grötholmeniin, mutta minä toppuuttelin. 

Täytynee varmaan kaivaa joku pieni paatti hankien kätköistä. Tämä on hirveä homma näiden kaikkien veneiden kanssa. Eilen lapioin urakalla Busterini, Fasterini, Linderin, Terhi-jollan, Micro Funin lumesta ja jäästä. Osa on niin hautautunut, että en kyllä saa niitä kiskottua mihinkään. Ehkä pieni soutupaatti olisi mahdollista saada kovalla uurastuksella vesille. Nyt ymmärrän sanonnan ”huoleton on hevoseton mies”, kuten aina ennen maalla jankutettiin. Meikäläisen kohdalla ”huoleton on veneetön nainen”.

7.2.2011

Sumpparin kärjessä oli aivan valtavia jäävuoria. Jäätä on ollut vielä paljon enemmän, mutta viikon kuluessa suurin osa jäästä ehti jo sulaa tai vyöryä mereen. Saaren rantoja kävellessä ei tajua, miten paksulti itätuulet ovat kasanneet jäätä. 
14.2.2011
Tervehdys arktisesta saaristosta!

Eipä uskoisi, että vielä viikko sitten meloin kajakilla. Viime viikon alkupuolella oli merivesi oudon korkealla ja yhä lisää jäätä lohkeili Lauttasaaren ja Miessaaren rannoilta. Kova pohjois-luodetuuli vei irtolautat ulos merelle. Lehtisaarten rannat puhdistuivat myös tehokkaasti paksuista rantajäistä. Sumpparin lahti oli yhä sula, mutta merisavu leijaili meren yllä ja riitettä alkoi iltapäivällä muodostua lahdelle. Nyt alkaa olla
lujaa teräsjäätä kaikkialla. Eilen iltapäivällä Merivoimien

 miinalaiva ajoi Sumpparin takaa rantaväylää. Laiva tuli
 Porkkalan suunnalta.
Viikonloppuna alkoivat todella kovat pakkaset ja uutta jäätä alkaa olla jo kaikkialla. Perjantaina vielä oli Lehtisaarten ja mantereen väli Sävasundiin melko auki ja lauantainakin oli suuria tuuliavantoja Stora Bodöön luona, samoin Grötholmenin edustalla. Lauantaina oli tästä itäpuolelta meri auki, samoin Sumpparin takaa. Koillistuuli oli aivan hyytävän jäätävää. Sunnuntaina jäätyi taas lisää ja enää Sumpparin takaa ja Rysäkarin edustalla oli avointa. Meri höyrysi ja merisavu oli paikoin sakeaa. 

Kyllä risoo nämä uudet jäät, etenkin kun sain jo hetken maistaa kevään tunnetta meloessani. Klapia kuluu takassa ja kohta pitäisi jo tehdä lisää polttopuuta. Yhtään hyvää puuta ei
ole kaatunut tässä ihan lähistöllä, joten olen sahaillut kaatuneita
runkoja pölleiksi. Puissa on kyllä aika raahaaminen tänne mökille asti läpi kinosten ja hankien. Ainakin kolme puuta on kaatunut linjoille. Tosin linjat eivät ole poikki, puut nojaavat niillä. Täytynee lähipäivinä ilmoittaa niistä, kunhan jäät vahvistuvat. Nyt juuri tänne eivät kuitenkaan sähkömiehet pääse. Loppuviikolla lähden jään yli ja kauppaan. Hyvä juttu, ettei jäällä ole lunta. Siinä on helppo kävellä ja kevyt vetää painavaakin pulkkaa, tai ehkä otan tolppakelkan Sävasundiin.

24.2.2011
Viikko sitten oli jokunen sula tuuliavanto yhä avoinna. Kävin pelastuspuvussa hakemassa kolmen viikon postin mantereen puolelta. Otin jäätuuran mukaani ja koputtelin matkan varrella
huonon näköisiä kohtia. Parista tuuliavannosta sai tuuran vielä

parilla iskulla läpi mutta kiersin heikot kohdat. Jää oli muuten
 hyvää teräsjäätä ja melko kirkasta, joten siitä näki helposti varottavat kohdat. Pakkanen jatkui kireänä ja joka päivä jää tuli aina vain vahvemmaksi. Ensin jää oli aivan sileää, mutta hyvin pian siihen tuli kaunista jääkukkaa.

Hiihtolomat alkoivat ja menin Avaa vastaan Sävasundiin. Kokeilin innostuneena ensin kalastajien tekemää tolppakelkkaani, mutta se ei enää liukunut. Jääkukkaa oli jo kymmenisen senttiä ja se jarrutti ihan liikaa jalaksia. Siirryin isoon leveään pulkkaan ja lähdin hirveässä aamupakkasessa siskoa vastaan. Kasseja ja retkimuonaa oli melko lailla ja pakkasimme kantamukset pulkkaan. Valjastin itseni pulkan hihnoihin kuin konsanaan Suomen hevosen. Emme päässeet laiturilta kovinkaan pitkälle, kun Pikseli koiramme hyytyi jäälle. Se jäykistyi kuin gekko-lisko ja kieltäytyi liikkumasta roikottaen surkeasti käpäliään. Olin varautunut siihen ja onneksi otin villahuovan pulkkaan varalle lähtiessäni. Käärin koiran huopaan ja laitoin sen jo muutenkin painavaan pulkkaan lisäpainoksi. Oli siinä raahaamista ja mökille päästyäni ei ainakaan ollut yhtään kylmä enää. Olin aivan hikinen ja uupunut. 

Viikonloppuna alkoi retkiluistelijoiden jatkuva virta Lauttasaaren suunnalta. Lauttasaaren rannalta pääsi heti uudelle jäälle. Luisteluporukat liikkuivat kohti länttä, varmaan Skorvöseen tai Porkkalaan. Tosin jotain jupinaa alkoi jo kuulua retkiluistelijoiltakin, että luistimet vähän tökkivät jäällä. Luistoa kaivattiin lisää! Sitten vielä rantaväylä avattiin parahiksi viikonlopuksi, joten retkiluistelijoiden luistelualue supistui huomattavasti. Merivartioston Merikarhu seilasi väylällä edestakaisin ja retket Kytöseen ja Stenskäriin väylän toiselle puolelle sai unohtaa.

Tänään uutisissa sanottiin, että koko Itämeri on jäätynyt. Tuulet kääntyvät pian etelään ja odotettavissa on pahoja ahtojäävyöhykkeitä. Merivesi on todella alhaalla ja vettä nousee pian rannoille. Kevään kelirikosta tulee varmaan pitkä.  Tuntuu että koko vuosi on ollut pelkkää kelirikkoa täällä saaressa. Ja pahin lienee vielä edessä? Eilen kävelin jään yli suoraan Lauttasaareen kauppaan. Jäällä oli helppo kävellä, kengät eivät lipsuneet eikä lunta ollut yhtään.  Varaudun kelirikkoon, joten raahaan varastot täyteen nyt kun vielä pääsee liikkumaan.  Paluumatka kaupasta oli taas täyttä tuskaa. Pulkka liukui huonosti ja rinkka alkoi hiertää hartioita. Matkaa oli yhteen suuntaan kymmenisen kilometriä, mutta onpahan nyt taas sapuskaa ja juomaa vähäksi aikaan. Täytynee varmaan kerran viikossa tehdä kauppareissu niin kauan kun pääsee liikkumaan, eikä jäällä ole paksua hankea. Jaksoi tai ei, on pakko jaksaa!
1.3.2011

Sunnuntaina oli ensi kerran mökkiläisiä pilvin pimein liikkeellä. Vielä lauantaina oli täysin hiljaista, sillä kova lounaistuuli ja pilvinen päivä eivät houkutelleet ketään jäälle palelemaan. Tapasin Jussin ja Penan Ison Lehtisaaren laivalaiturin luona. Miehet olivat aikeissa irrotella tolppien pultteja, etteivät jäät vääntäisi siltaa. Laituri oli jo hieman notkollaan, mutta eiköhän se siinä pysy melko vahingoittumattomana kevään kuluessa. 

Hiihtoloma loppui ja Ava lähti raskain aatoksin takaisin mantereelle hienossa kevättalven auringonlaskussa.

Maanantaina kävelin taas Lauttasaareen kauppaan. Siinä se päivä menikin, ennen kuin palasin iltapäivällä saareen takaisin. Riitti reippailu siltä päivältä ja sapuska maistui mökille päästyäni, tuli takkaan ja lepo! 

4.3.2011
Meri on taas auki, ihanaa! Jäät alkoivat eilen irtoilla Sumpparin rannoilta ja monessa kohtaa oli jo meikäläisen mentäviä sulia kohtia. Pitkiä railoja rakoili eri suuntiin ja jää pomppi kuin meren aalloilla. Eilen tuuli 17 m lännestä ja illallakin oli kovia puuskia. Se merkitsi taas kuoliniskua jääkentille ja murheen murhetta retkiluistelun harrastajille. Nyt taitaa olla luistelut luisteltu. Sumpparia ei voi enää kiertää jäätä pitkin ja jo eilen sai olla tarkkana, ettei molskahda mihinkään avonaiseen reikään. Jää hajoaa pitkälle Porkkalan suuntaa yhä lisää. Nyt voi Merikarhukin jo seilata missä lystää eivätkä retkiluistelijat enää katso laivaa vihaisin silmäyksin. Rysäkarikin alkaa irtoilla jäitä ympäriltään!! Kiikaroin länteen ja itään ja ilokseni huomasin, että joka ilmansuuntaan alkaa jääkenttä rakoilla.

8.3.2011

Tirrevetin Paul pyöräili sunnuntaina Lauttasaaresta meidän rantaan ja jätti pyörän parkkiin tähän edustalle. Jäät olivat jo lähteneet Sumpparin lahdelta ja ainut keino päästä Tirrevetille oli kävellä Ison Lehtisaaren itärantaa Sumpparin sillan ali Tirrevetille. Paul oli tavannut matkallaan Pekan ja jutteli hetken kuulumisia. Pekka oli puolestaan törmännyt johonkin Japanilaiseen turistiin, joka harhaili epäuskoisen innostuneena ilman pelon häivää jäälakeuksilla. Pekka oli yrittänyt saada turistia ystävällisen päättäväisesti kääntymään takaisin mantereelle, ennen kuin Japanilainen seilaisi jollain irronneella jäälautalla. No pian meinasivat Pauli ja Nella-koirakin jäädä keväiselle jäämatkalle irtolautalla. Paul lähti pyöräilemään takaisin Lauttasaareen, eikä mennyt tuntiakaan, kun jääkannas lohkesi Östergrundetista asti.

Nyt jäät ovat suunnilleen Melkin länsirannasta Haraholmenin ja Rönnkobbenin luodolle. Railo alkaa havitella Miessaaren rantoja Rönnkobbenilta. Pieni jääkannas on juuttunut taas Miessaaresta Kuiva Lehtisaaren länsirantaan, mutta eiköhän kova lounaistuuli pian riko kannaksen.

14.3.2011

Viime viikon alkupuolella olin todella riemuissani nähdessäni meren vapautuvan aina vain enemmän ja enemmän jäistä. Tiistaina oli täysin auki Kuiva Lehtisaaren takaa Melkin länsirannalle ja siitä Haraholmeniin ja pitkä sininen railo Rönnkobbenilta Miessaareen. Lokit ja merilinnut mellastivat taas sankkoina parvina rannoilla ja Östergrundetilla kökötti useita kymmeniä lokkeja iloisesti kirkuen. Keskiviikko iltana tuuli kääntyi etelään ja siihen loppui lysti avonaisesta merimaisemasta. Tuuli yltyi lähes myrskyksi ja oli puuskissa 20 m. Aamulla herättyäni ei sinistä vettä näkynyt enää yhtään missään. Koko aava ulappa oli täynnä ajojäätä. Ajojäät olivat ahtautuneena paikoin kerroksittain ja joukossa oli ohuempia ja sitten tosi järkälemäisiä jäälauttoja sikin sokin. Tilanne on yhä sama, eli ajojäätä riittää! Jokunen sininen avoraita saattaa olla lauttojen lomassa, mutta muuten ei avovettä näy.

Perjantaina rannoille nousi vettä. Fladanin pohjukka oli puolisen metriä veden peitossa, samoin Sumpparin sillan alta ja Nokian lahdella oli vettä niin että eivät saappaan varret enää riittäneet.
Iltapäivällä lähdin huolettomasti jään yli Sävasundiin. Vein Avalle pulkan ja kumisaappaat rantaan. En kyllä sitten kävellytkään rantaan asti, sillä puolivälissä tuli tosi orpo olo jäälakeuksilla. Räntää ja vettä piiskasi kovan tuulen saatteleman naamaani, vaatteeni kastuivat ja aloin huolestua jään sohjoisuudesta. Saappaat upposivat sohjoon ja jää oli niin haurasta, että vesi painui paikoin jään läpi. Mustia aukkoja alkoi olla huolestuttavan paljon ja pitkä railo ulottui Petteriltä Bodökobbenille. Railoja oli myös poikittain. Oli typerää lähteä ilman pelastuspukua ja pelkäsin vajoavani pian läpi jään.

Lähes paniikissa käännyin takaisin ja viestitin Avalle, ettei ainakaan nyt perjantaina tule Sävasundista.

Lauantaina aamulla menin Avaa vastaan ja sunnuntaina aamupäivällä saatoin hänet jään yli Sävasundiin takaisin. Nyt jää oli vähän kuivunut, kiitos yöpakkasten. Mutta jään pinta oli aika pehmeää yhä, ainakin katsellessani jotain retkiluisteluporukkaa, jonka luistimen terät näyttivät kyntävän jo aika lailla. Tuskin luistelu enää oli kovinkaan kivaa, meno näytti kovin kompuroivalta. Tänään lähdin aamulla aikaisin kauppaan Soukkaan. Uumoilen, että kohta juutun tänne viikoiksi, enkä pääse pois ennen kuin jäät joko sulavat tai painuvat takaisin merelle. Siispä varustauduin vielä kerran täyttämään ruokavarastoni. Taas tuli tehtyä yksi virhe lisää lähtiessäni Soukkaan. Puin kyllä pelastuspuvun, mutta sen riisuminen Sävasundissa ja jättäminen milloin mihinkin piiloon tuntui hankalalta.  Siispä puin pelastuspuvun päälle tuulipuvun housut ja takin.  Näytin melko" normaalilta", joskin hieman muhkuraiselta, mantereen puolella. Mutta Soukassa totesin, että pelastuspukua ei ole tehty shoppailuun. Tulipa kuuma! Olin läkähtyä ja pakahtua ja heti kaupasta päästyäni palasin taksilla Sävasundiin ja jäälle virvoittelemaan. Nyt tuskin liikun enää missään. Toisaalta kovilla yöpakkasilla jää vielä kestää, mutta päivän auringonpaahde sulattaa taas vauhdilla ja jää puikkoontuu pian.

17.3.2011

Täysikuun pakkasyöt ja sankat kerrokset ajojäätä eivät tunnu enää yhtään keväältä. Sitten vielä tuuli kääntyi itään ja taas saa heittää klapia ihan non-stoppina takkaan, jotta tarkenisi. Äskettäin joku punainen hydrokopteri pörräsi vaivalloisesti ahtojäissä tästä ohitse. Seurasin sen kulkua ja se pysähtyi Notgrundetin majakalle. Pari miestä avasi majakan oven ja miehet kolistelivat siellä aikansa. Sitten toinen tuli ulos ja huusi: ”No nyt se taas palaa!” Yhtä hankalan oloisesti hydrokopteri palasi Suomenojan suuntaan. Välillä se juuttui jäihin kiinni ja sitten taas päästyään yhdestä jääklimpistä yli paiskautui voimalla päin seuraavaa. Ei varmaan mitään herkkua ollut siinä kyydissä pomppiminen.

Merivesi oli viime viikolla n 30 senttiä plussalla ja nyt 40 senttiä miinuksella. Eli vesi on nyt 70 senttiä matalammalla. Lahden pohjukat ovat kuivillaan ja jäässä, älyttömän liukasta kaikkialla. Sohjoinen jäänpinta jäätyi taas uudestaan lähes teräsjääksi.

Hämmästyin silti, kun Fortumin sähkömiehet kurvasivat kelkoillaan tervehtimään.  "Pitkä-Jussi "ja kumppani olivat lähteneet aamulla tänne ja saivat kaikki puut pois linjoilta. Miehet eivät ole tosiaankaan mitään "hernekeppejä" vaan vahvoja jässiköitä. Siinä saha laulaa ja puut sinkoilevat linjoilta, kun tämä tehokaksikko puurtaa. Miehet pärjäisivät varmaan vaikka niissä voimannoston skaboissakin. Pitkä-Jussi kertoi, että se Sumpparin linja pitää kesällä raivata siistiksi. Linjalla on liikaa sinne pian kaatuvia isoja kuusia ja puut ovat liian lähellä johtoja. Mutta miehet sanoivat palaavansa vasta sitten kun on venekelit.

Eilen Mariella ajoi aivan Sumpparin kärjestä. Kova pauke kuului jo kaukaa ja ihmettelin, että mikä sieltä tulee. Aika outoa, että se ajoi tästä, mutta ehkäpä tässä oli silloin vähemmän ajojäätä. Naapurini soitti aamulla Gråskärsbådanin luota ja oli innoissaan kannella ihmettelemässä jäitä. Laivan kapteeni oli lähtiessään varoitellut, että Tallinnan satamassa on paljon ajojäätä ja laiva saattaa myöhästyä aikataulusta. Pekka jo pohti että ehtiikö hän sinne parturiinsa.
21.3.2011

Hei keväästä, nyt siispä on jo päivä voiton puolella! Eilen Siljakin korkkasi rantareitin. Ilta-aurinko osui kauniisti sen kylkiin sen puskiessa kohti Porkkalaa. Jää oli jo pehmennyt, koska mitään kolinaa eikä räminää kulunut laivan lipuessa ohi Sumpparin. Jäänraja oli Knapperskärista Långgrundetille ja paikoin jäät olivat rikki ja meri kiilteli jäälauttojen välissä jo sisempänäkin. Rannoille nousi illalla taas vettä. Varmaan tällä viikolla ajojäät lähtevät ja kannas Sävasundiin voi pehmetä vauhdilla.
28.3.2011 
Jääkannas Sävasundiin lohkesi Bodön luodoille asti. Illalla tuuli 16m lounaasta ja aika rytkytys alkoi käydä maininkien loiskuessa jopa täällä tyynen puoleisilla rannoilla. Merivesi nousi ja irrotti rantajäitä mukavasti. 

Kopplojen rannoilta Ison Lehtisaaren länsirannoille on vielä rikkinäistä jäätä. Jäälautat eivät pääse saaren ohi, ennen kuin tuuli kääntyy pohjoisen puolelle. Aika hyvin näyttää kaikilta länsisaariston rannoilta, siis Pentalan, Herrön, Kopplojen suunnalta jäät lähteneen ainakin osittain ja rantojen irronneet jäät seilaavat merellä. Ajojäät ovat juuttuneet Gåsgrundin ja Ison Lehtisaaren etelärannan, mutta eiköhän sekin lahti pian puhdistu. Jäät lähtivät myös Vasikkasaareen ja Träskholmeniin ja siitä Stora Bodöseen. Laulujoutsenia oli Sumpparin ja Tirrevetin välillä ja keväinen sointu kaikui saaristossa. Kiuruja lentelee visertäen taivaalla ja lintulaudalla oli jo pari peipposta. Kevät on tulossa, mutta yöllä satoi ainakin viisi senttiä pahuksen lunta taas lisää. Paul on jo laittamassa Flipperiään HSK:lta vesille ja yrittää Tirrevetille ehkä ensi viikolla. Kimmo ja J-P ovat hyvää vauhtia pian seurana, venekuume sen kun nousee.

8.4.2011

Viikolla sain molemmat veneeni, Fasterin ja Busterin vesille. Olipa siinä taas hommaa! Veneet on hankala punnertaa yksin vesille, sillä taljaa ei saa oikein mihinkään. Meressä kun ei kasva sopivia puita tms., joihin taljan kiinnittäisi. Sentti sentiltä puskin veneitä kangella merelle päin. Nyt on joka jäsen enemmän ja vähemmän pois paikoiltaan ja yksi ja toinen lihas muljahtanut. Oloni on aika raihnainen!

Juuri äsken kävin Busterilla ajelulla. Ajoin ensin Sävasundiin päin, mutta yhä matka tyssäsi Bodön luodoille. Siitä Furuholmiin on sitä samaa jäätä, joka varmaan jäätyi jo marraskuussa. Nyt tarvittaisiin kova myräkkä länsi/ lounaasta, joka rikkoisi jääkentän. Sitten kiersin Stora Bodön ja ajoin Bodön kärkeen, siihen Vanhojen Kuhien kärkeen. Stora Bodön ja Bodön välinen salmi on paikoin auki, mutta ihan kärkeen ei
 siitäkään vielä pääse. Jäätä ehkä 100m rantaan. Menee vielä viikko ainakin, että laitureihin pääsee. Alan epäillä, että Furuholm ei välttämättä sula vielä Pääsiäiseksi. Se on siinä ja siinä, Sävasundin suhteen olen jo vähän optimisempi. Lauttasaareen on päässyt jo viikon verran. Haittana on ollut lähes päivittäin sakea sumu. Muutenkin saa ajella tosi varovasti, sillä vedenvärisiä paksuja jäälauttoja lilluu meressä. Ne ovat kuin ajomiinoja, tosi hankalia huomata. Paras että on liikoja kaahailematta. Jää on sentään jo vähän haurastunut ja siinä on paikoin reikiä. Varmaan jää vielä kestää juuri ja juuri kävelyn, mutta en taida kuitenkaan kokeilla käytännössä.
11.4.2011

Laivalaituri sentään on jo avovedessä, mutta lahden pohjukka lienee vielä pohjia myöten jäässä. Tosin jää on haurastunut, joten vaikka se on paksua, se on sohjoista. Sumpparin lahti on
 ihan auki, pieni pala jäätä on vielä sillan alla tukkeena. Eli siitä ei voi vielä ajaa läpi. Oli iloinen uutinen, että se Furuholmin salmi on jo auennut. Perjantaina se oli vielä jumissa. Luulisi, että siitä salmesta se sula leviää nopeasti, koska siinä on melkoinen virta. Suomenojalla on paksua haurastuvaa jäätä ja jäänraja lähenee Skatan St1:stä täältä Träskholmenin luota.

Tirrevetin Paul oli viikonlopun saarellaan. Paulin vene laskettiin nosturiautolla siihen Lauttasaaren St1 bensa-aseman laiturin viereen. Epäilinkin, että varmaan kaikki satamien rampit ovat yhä lumen saartamia, koska muita veneitä ei näkynyt. Muut eivät ole päässet ulos satamista. 
18.4.2011
Kyllästyin jäiden lähdön odotteluun, ja viime viikon torstaina ajoin Lehtisaaresta suoraan Lauttasaareen. Yöllä oli ollut pakkasta ja meri oli jääriitteessä koko matkan Lauttasaareen. Terävää, rapeaa riitettä rapisi vasten Busterin pohjaa ja jääpalaset sinkoilivat Busterin sivuille. Pelkäsin vähän moottorin puolesta, mutta ajoin silti pieni pelko sisimmässäni kohti notkuvia kaupan herkkuhyllyjä.  Oli aivan tyyni päivä ja mitä lähemmäs ajoin Lauttasaarta sen paksummaksi tuli jääriite. Oli siinä ja siinä, että sain puskettua Busterin öljyntorjunta-alus Oilin viereen uloimpaan laituriin. Sitten piti vielä kiivetä pystysuoraa betonia ylös rannalle. Olipa taas hyötyä siitäkin, että joskus harrastin telinevoimistelua! Kävin kaupoissa pariin kertaan ja raahasin kassit Busteriin. Ava ja Pikseli tulivat vielä kyytiin ja ajoimme upean tyynessä kelissä saareen. Kaikki jää ja jääriite olivat päivän kuluessa sulaneet ja matka sujui mukavasti. Pajalahti Sindbadin venekerhon edustalla oli yhä umpijäässä, yhtään venettä ei sieltä saanut vesille.

Saaressa oli "kantaporukkaa" viikonloppuna, ainakin Kimmo ja Tuija sekä Raimo. Samoin Tirrevetin Paul, jonka kyydissä Ava lähti sunnuntaina takaisin Lauttasaareen. Viime tiistaina Gåsgrundiin tulivat jo ensimmäiset matkaveneet, kolme venettä ja yksi purjevene. Gåsgrundin retkeläiset olivat koko loppuviikon ja viikonlopun saaressa. Nämäkin veneet tulivat Lauttasaaren suunnalta. Luulen, että Kimmo lähti taas Merisatamasta, samoin varmaan muutkin. Se on ainoa paikka, mistä pääsee ulos. Minäkään en mennyt HSK:lle siksi, että portit ovat lukossa, enkä viitsi kiipeillä siellä yli aitojen. Olen usein senkin kokeillut, mutta nykyisin pitää olla varovainen, kun kaikilla on kamerat. En halua päätyä mihinkään Vartin etusivulle roikkuessani jossain aidan harjanteella.

26.4.2011

Pitkäperjantai oli pieni pettymys sään suhteen. Ennusteet huikean hyvistä Pääsiäiskeleistä uhkasivat romuttua, sillä vettä satoi koko iltapäivän. Toisaalta pieni ilonaihe oli jo se, että rannoille pääsi ja jäät lähtivät laiturien kupeelta. Perjantaina pääsi hyvin Sävasundiin. Jäätä oli vielä vähän rannanpuoleisilla poijupaikoilla ja irtonaisia jäälauttoja seilasi ulos merelle ajaessani Sävasundiin. Sain vielä viimeisteltyä" Busterin pohjan pesun" ja ohjasin veneen kaikkien jäälauttojen läpi mennessäni hakemaan kolmen viikon postia Sävasundista. Aika hyvin sain Busterin pohjan raavittua jo viikko sitten matkalla Lauttasaareen läpi jääriitteisen meren. Silloin vielä Busterin perä oli täynnä talvella jäätynyttä jäätä ja veneeni raahasi häiritsevästi perää. Nyt laitoin Avan ja Pikselin keulapainoksi, joten keulan moskat saivat kyytiä. Näytti oudolta, kun Sävasundin hanget olivat sulaneet ja talven pulkka/jääkeppijemmani loistivat paljaalla hiekalla. 

Lauantaina alkoi lähes kesä! Aivan upeat pääsiäisilmat hellivät kaikkia mökkiläisiä, jotka aloittivat mökkikauden. Saaressa alkoi todellinen sesonki ja veneitä alkoi pörrätä merellä tasaiseen tahtiin.

Koirani oli ihmeissään, kun talven autiot rannat täyttyivät naapureista ja koirien haukuntaa kantautui joka ilmansuunnalta. Pikseli ei tiennyt ketä pitäisi vahtia ja kenelle haukkua. Fladanin haikara palasi talvehtimisseudultaan ja rääkyi Fladanilla, samoin perhoset ja pörriäiset heräsivät kevääseen. 
Sammakot pomppivat kosteikoissa ja linnut aloittivat huikean kevätkonsertin metsässä ja merellä.

Vihdoin pitkä, pimeä, luminen ja jäinen talvi oli ohi, eikä olisi niin väliä, jos ei lumisia jäätalvia tulisi ainakaan kovin usein. Tai ei nyt oikeastaan pitkään, pitkään aikaan …..
